Eerste enkelsnit vir jong straatsanger | Maroela Media
Die wêreld in foto's – 5 Junie 2020
Tulbagh: Minderjarige ook van dokter se moord beskuldig
Beweerde kindermishandeling glo maande later steeds nie ondersoek
Naelon Andrews. (Foto: Facebook via Naelon Andrews Music)
'n Jong gospelsanger van George in die Wes-Kaap het mense op straat só betower met sy sang en kitaarspel, dat hulle 'n selfoonvideo daarvan die kuberruim ingestuur het wat soos 'n veldbrand versprei het.
Vandag kan hy spog met 'n platekontrak én 'n splinternuwe enkelsnit. Dit klink dalk soos die storielyn van 'n fliek, maar dit is inderwaarheid die lewensverhaal van Naelon Andrews.
Andrews (21) het in April vanjaar meer as 600 000 sosialemediagebruikers se harte, asook dié van die radio-omroeper Ruben Delmage en die span van GrootFM aangegryp met 'n selfoonvideo waarin hy gospelliedjies in 'n kantoorgebou in George uitvoer.
Dié video het ook Bino Boshoff, hoof van Afrikaanse musiek by Universal Music, se aandag getrek. Boshoff het net daar en dan besluit om vir Andrews in die GrootFM-ateljee met 'n platekontrak te verras. Jessica Basson het oorspronklik dié video geneem en op Facebook gedeel.
Naelon Andrews saam met die span van GrootFM en Universal Musiek. Van links na regs: Ruben Delmage, Naelon Andrews en Pieter Cloete. Agter staan Bino Boshoff. (Foto: Facebook via GrootFM)
Andrews se weergawe van die gewilde gospelliedjie "Rooftops", oorspronklik deur die groep Jesus Culture, is pas as sy eerste enkelsnit uitgereik. Hy vertel in 'n onderhoud met Maroela Media dit voel goed om sy eie enkelsnit te hê en dat sy lewe baie verander het sedert Basson die land, en selfs mense in Nieu-Seeland, van hom bewus gemaak het.
"Mense respekteer my nou," vertel hy. "Mense vra my baie gereeld uit oor vertonings en waar hulle my sal kan sien optree – iets wat hulle nooit vantevore gedoen het nie. Hulle is ook baie geïnteresseerd in my en wat ek volgende gaan aanpak."
Hy sê dat dit vir hom 'n logiese stap was om "Rooftops" as sy eerste enkelsnit uit te reik, aangesien dit die liedjie is wat sy loopbaan laat vlamvat het.
"Dit is die eerste liedjie wat die hele land my hoor sing het en daarom het ek gevoel ek moet hom doen," sê hy.
Die musiekvideo vir "Rooftops" is ook op YouTube geplaas en hy vertel dit was vir hom 'n "vreemde ervaring" om dié video te skiet. "Ons het die eerste gedeelte geskiet terwyl ek die liedjie opgeneem het en daarna moes ek ook in die strate sing met my kitaar. Dit was als baie nuut vir my, maar dit was 'n baie goeie ervaring."
Hy beplan om later vanjaar 'n vollengte album uit te reik. "Ons is besig om liedjies bymekaar te maak vir die album," verklap Andrews.
Volgens Andrews gaan hy homself slegs op gospelmusiek toespits. "Ek móét – dit is my roeping."
"Rooftops" is beskikbaar vir aankope op digitale platforms soos Apple Music en Spotify. Aanhangers kan hom en sy vertonings volg op sy Facebook-blad.
Pragtig Naelon. Jy gaan dit nog ver bring.
Uitstekend!! Baie mooi stem….
Wow! baie baie mooi Naelon. Ek is self mal oor hierdie liedjie. Weldgedaan, kan nie wag om meer van jou jong man, te hoor nie.